Johnny Wulff Andersen fra Skørping har lavet en udsædvanlig kraftpræstation i bidende kulde.

For et par uger siden påbegyndte den 35-årige idrætskonsulent fra Skørping et udmarvende ultraløb i den canadiske vildmark i bidende kulde. - Jeg er en eventyrer, og det er nok det mit lidt vilde projekt skal ses i lyset af, fortæller den løbegale nordjyde. I ned til omkring 40 minusgrader tilbagelagde han den vanvittige distance på omkring 5 dage. - Det var en stor, men også en ekstrem oplevelse. Jeg sov kun gennemsnitligt omkring tre timer om natten, og jeg fik da også en krise halvvejs, da jeg blev ramt af skinnebensbetændelse, siger Johnny Wulff Andersen. Men det var ikke nok til at slå nordjyden ud. - Jeg kunne ikke få mig selv til at give op med tanke på, at jeg så skulle hjem igen og fortælle, at jeg ikke kunne gennemføre, lyder det. I alt 16 løbere deltog i det 500 kilometerlange ultraløb, der går under navnet 'Yukon Arctic Ultra'.